b'\n_START_ARTICLE_\nFerbanksas\n_START_SECTION_\nIstorija\n_START_PARAGRAPH_\nFerbanksas \xc4\xafkurtas 1901\xc2\xa0m. Aplink vietov\xc4\x99 tuo metu k\xc5\xabr\xc4\x97si aukso ie\xc5\xa1kotojai. 1909\xc2\xa0m. buvo i\xc5\xa1gauta daugiausia aukso, v\xc4\x97liau jo gavyba smuko. Miestas pavadintas 26-ojo JAV viceprezidento \xc4\x8c. Ferbankso garbei. 1917\xc2\xa0m. \xc4\xafkurtas Aliaskos universitetas Ferbankse. Antrojo pasaulinio karo metu mieste \xc4\xafsteigtas karinis aerodromas. XX a. \xc5\xa1e\xc5\xa1tajame de\xc5\xa1imtmetyje iki miesto nutiesus naftotiek\xc4\xaf, jame dar pagaus\xc4\x97jo gyventoj\xc5\xb3. 1967\xc2\xa0m. labai nukent\xc4\x97jo nuo smarkaus potvynio. 1968\xc2\xa0m. Aliaskos \xc5\xa1iaur\xc4\x97je atradus stamb\xc5\xb3 naftos telkin\xc4\xaf, Ferbanksas dar labiau i\xc5\xa1augo.\n_START_SECTION_\nKlimatas\n_START_PARAGRAPH_\nPagal Kiopeno klimato klasifikacij\xc4\x85 Ferbanksas priskiriamas subarktinio klimato sri\xc4\x8diai. Ferbankse b\xc5\xabna ilgos, labai \xc5\xa1altos \xc5\xbeiemos ir trumpos, \xc5\xa1iltos vasaros, kuri\xc5\xb3 metu i\xc5\xa1krinta daugiausia krituli\xc5\xb3 per metus. Laikoma, kad Ferbankse yra \xc5\xa1al\xc4\x8diausias klimatas i\xc5\xa1 vis\xc5\xb3 JAV miest\xc5\xb3. Ferbankse pavasaris prasideda s\xc4\x85lyginai anksti, o jau liepos m\xc4\x97nesio pabaigoje vidutin\xc4\x97 dienos temperat\xc5\xabra ima ma\xc5\xbe\xc4\x97ti. Daugiau nei 200 dien\xc5\xb3 per metus mieste galima matyti poliarines pa\xc5\xa1vaistes.'